সুপ্রিম কোর্টে ধাক্কা খেলেন নীতীশ কুমার, কোন মামলায় জানেন?

নয়াদিল্লি: সুপ্রিম কোর্টে (Supreme Court) ধাক্কা খেলেন নীতীশ কুমার (Nitish Kumar)। তাঁর বিরুদ্ধে মন্তব্য করায় রাষ্ট্রীয় জনতা দলের (RJD) এমএলসি (MLC) বা বিধান পরিষদ সদস্যের সদস্যপদ খারিজ করে দিয়েছিলে বিহার লেজিসলেটিভ কাউন্সিল (Bihar Legislative Council)। সেই সিদ্ধান্ত খারিজ হয়ে গেল সুপ্রিম কোর্টে।

তবে একই সঙ্গে অভিযুক্ত এবং সাজাপ্রাপ্ত আরজেডি এমএলসি সুনীল কুমার সিংয়ের (Sunil Kumar Singh) আচরণ ঘৃণ্য এবং অনুচিত বলেও জানিয়েছে শীর্ষ আদালত। তবে সাজার পরিমাণ অত্যধিক এবং ভারসাম্যহীন বলে অভিমত প্রকাশ করলেন বিচারপতি সূর্য কান্ত (Justice Surya Kant) এবং বিচারপতি এম কোটেশ্বর সিং (Justice M Koteshwar Singh)।

আরও পড়ুন: কুম্ভে ‘বিভ্রান্তিকর পোস্ট’, ১৪০ টি সোশ্যাল মিডিয়া হ্যান্ডেলের বিরুদ্ধে কড়া পদক্ষেপ যোগী রাজ্যে

সদস্যপদ হারানো সুনীলের আসনে নির্বাচন কমিশন নতুন করে ভোটগ্রহণের নির্দেশিকা জারি করেছিল। সেই নির্দেশিকা সর্বোচ্চ আদালত খারিজ করে জানিয়েছে, ভবিষ্যতে সুনীল যেন এমন মন্তব্য না করেন।

আদালত জানায়, যে সাত মাস সুনীল সদস্যপদ হারিয়েছেন, সেই সময়কাল তিনি সাসপেন্ড ছিলেন বলে ধরতে হবে। তাঁর আচরণের জন্য ওটাই শাস্তি হিসেবে বিবেচিত হবে। শাস্তির প্রকৃতি বিবেচনা করে কাউন্সিলের সিদ্ধান্তে আদালত হস্তক্ষেপ করল। কিন্তু এই রায়ের অর্থ এই নয় যে, তাঁর আচরণকে আদালত সমর্থন করছে।

প্রসঙ্গত, নীতীশ কুমারকে ‘পাল্টুরাম’ বলে কাউন্সিলের সভায় মন্তব্য করেছিলেন সুনীল। তাঁর দাবি, তিনি ছাড়াও অন্যান্য সহকর্মীরাও একই মন্তব্য করেছিলেন। কিন্তু অন্যদের দু’দিনের জন্য সাসপেন্ড করা হলেও তাঁর সদস্যপদ বাতিল করা হয়। যা কঠোরতম ও ভারসাম্যহীন সিদ্ধান্ত বলে তাঁর দাবি।